CELEX: 32018D1106(02)
Language: mt
Date: 2018-10-24 00:00:00
Title: Deċiżjoni ta’ Implimentazzjoni tal-Kummissjoni tal-24 ta’ Ottubru 2018 dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ isem imsemmi fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill — “Ziegen-Heumilch”/“Goat’s Haymilk”/“Latte fieno di capra”/“Lait de foin de chèvre”/“Leche de heno de cabra” (STG)

6.11.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 400/7
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tal-24 ta’ Ottubru 2018
         dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ isem imsemmi fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill
         “Ziegen-Heumilch”/“Goat’s Haymilk”/“Latte fieno di capra”/“Lait de foin de chèvre”/“Leche de heno de cabra” (STG)
         (2018/C 400/04)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 50(2)(b) tiegħu,
         Billi:
         
                     (1)
                  
                  
                     L-Awstrija bagħtet lill-Kummissjoni applikazzjoni għall-protezzjoni tal-ismijiet “Ziegen-Heumilch”/“Goat’s Haymilk”/“Latte fieno di capra”/“Lait de foin de chèvre”/“Leche de heno de cabra” f’konformità mal-Artikolu 49(4) tar-Regolament (UE) Nru 1151/2012.
                  
               
                     (2)
                  
                  
                     F’konformità mal-Artikolu 50 tar-Regolament (UE) Nru 1151/2012, il-Kummissjoni eżaminat dik l-applikazzjoni u kkonkludiet li hija tissodisfa l-kundizzjonijiet stipulati f’dak ir-Regolament.
                  
               
                     (3)
                  
                  
                     Sabiex tippermetti s-sottomissjoni ta’ avviżi ta’ oppożizzjoni f’konformità mal-Artikolu 51 tar-Regolament (UE) Nru 1151/2012, l-Ispeċifikazzjoni tal-Prodott, imsemmija fl-Artikolu 50(2)(b) ta’ dak ir-Regolament għall-ismijiet “Ziegen-Heumilch”/“Goat’s Haymilk”/“Latte fieno di capra”/“Lait de foin de chèvre”/“Leche de heno de cabra” jenħtieġ li tiġi ppubblikata f’Il-Ġurnal Uffiċjali tal-Unjoni Ewropea,
                  
               IDDEĊIDIET KIF ĠEJ:
         
            Artikolu Uniku
            L-Ispeċifikazzjoni tal-Prodott imsemmija fl-Artikolu 50(2)(b) tar-Regolament (UE) Nru 1151/2012 għall-ismijiet “Ziegen-Heumilch”/“Goat’s Haymilk”/“Latte fieno di capra”/“Lait de foin de chèvre”/“Leche de heno de cabra” (STG) tinsab fl-Anness għal din id-Deċiżjoni.
            F’konformità mal-Artikolu 51 tar-Regolament (UE) Nru 1151/2012, il-pubblikazzjoni ta’ din id-Deċiżjoni għandha tagħti d-dritt ta’ oppożizzjoni għar-reġistrazzjoni tal-isem imsemmi fl-ewwel paragrafu ta’ dan l-Artikolu fi żmien tliet xhur mid-data tal-pubblikazzjoni ta’ din id-deċiżjoni f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, l-24 ta’ Ottubru 2018.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 343, 14.12.2012, p. 1.
      
      
         
            ANNESS
            
               SPEĊIFIKAZZJONI TAL-PRODOTT TA' SPEĊJALITÀ TRADIZZJONALI GARANTITA
            
            
               “Ziegen-Heumilch”/“Goat's Haymilk”/“Latte fieno di capra”/“Lait de foin de chèvre”/“Leche de heno de cabra”
            
            
               Nru tal-UE: TSG-AT-02290-22.2.2017
            
            
               L-Awstrija
            
            1.   Isem/ismijiet li jrid(u) jiġi/u rreġistrat(i)
            
            “Ziegen-Heumilch” (de); “Goat's Haymilk” (en); “Latte fieno di capra” (it); “Lait de foin de chèvre” (fr); “Leche de heno de cabra” (es)
            2.   Tip ta' prodott
            
            Klassi 1.4. Prodotti oħrajn li joriġinaw mill-annimali (bajd, għasel, diversi prodotti mill-ħalib għajr butir, eċċ.)
            3.   Raġunijiet għar-reġistrazzjoni
            
            3.1.   Huwa prodott
            
            
                        —
                     
                     
                        ☒
                     
                     
                        li jirriżulta minn metodu ta' produzzjoni, ta' pproċessar jew ta' kompożizzjoni li jikkorrispondi għal prattika tradizzjonali għal dak il-prodott jew l-oġġett tal-ikel;
                     
                  
                        —
                     
                     
                        ☐
                     
                     
                        li huwa magħmul minn materja prima jew ingredjenti li jintużaw tradizzjonalment.
                     
                  Il-produzzjoni tal-ħalib tat-tip “Heumilch” hija l-iktar forma naturali ta' produzzjoni tal-ħalib li teżisti. Il-ħalib jiġi minn annimali li jitrabbew fi rziezet tradizzjonali u sostenibbli tal-produzzjoni tal-ħalib. Id-differenza ewlenija bejn il-ħalib standard u l-ħalib tat-tip “Heumilch” u l-karattru tradizzjonali ta' dan tal-aħħar huma li, bħalma kien jiġri dari fil-produzzjoni tal-ħalib, l-annimali ma jingħataw l-ebda għalf iffermentat. Mis-snin sittin 'il quddiem, u minħabba l-mekkanizzazzjoni, l-industrijalizzazzjoni tal-agrikoltura bdiet tistrieħ dejjem iktar fuq il-produzzjoni tal-foraġġ insilat (għalf iffermentat) u b'hekk naqset ferm il-produzzjoni tal-foraġġ niexef. Barra minn hekk, il-linji gwida jipprojbixxu l-użu ta' annimali u ta' għalf li jridu jiġu identifikati bħala annimali u għalf ġenetikament modifikati skont il-leġiżlazzjoni fis-seħħ. L-alimentazzjoni tal-annimali tinbidel skont l-istaġuni: fil-perjodu tal-foraġġ aħdar, l-annimali jiġu mitmugħa ħaxix frisk, ħuxlief iżda wkoll l-għalf awtorizzat skont il-punt 4.2; il-foraġġ tax-xitwa jkun magħmul minn ħuxlief u l-għalf awtorizzat skont il-punt 4.2.
            3.2.   Huwa isem
            
            
                        —
                     
                     
                        ☐
                     
                     
                        li jintuża tradizzjonalment biex jirreferi għall-prodott speċifiku;
                     
                  
                        —
                     
                     
                        ☒
                     
                     
                        li jindika l-karattru tradizzjonali tal-prodott jew l-ispeċifitajiet tiegħu.
                     
                  Il-produzzjoni tal-ħalib tal-mogħoż tat-tip “Heumilch” u l-ipproċessar tiegħu ilhom jeżistu minn kemm ilhom jitrabbew il-mogħoż fl-agrikoltura (minn madwar il-ħdax-il seklu qabel Kristu). It-trobbija tal-mogħoż kienet komuni ħafna fil-Medju Evu fix-“Schwaighöfen” (irziezet tradizzjonali) tal-Prealpi u tal-muntanji tat-Tirol fejn ta' spiss il-bdiewa kienu jieħdu l-mogħoż magħhom fil-mergħat imħarbta ħafna tal-Alpi li kienu jinsabu 'l bogħod mill-bwar, sabiex ikollhom provvista ta' ħalib. Il-kelma “Schwaig” ġejja mill-Ġermaniż mitkellem bejn l-1050 u l-1350, u tirreferi għal forma speċifika ta' insedjament tal-bniedem u, b'mod partikolari, għall-biedja fir-reġjun tal-Alpi. Bosta “Schwaighöfe” kienu jinbdew bħala insedjamenti permanenti mis-sidien tal-art stess u l-bhejjem tagħhom kienu jintużaw l-iktar għall-produzzjoni tal-ħalib (u b'mod partikolari għall-produzzjoni tal-ġobon). Dawn l-insedjamenti ilhom jeżistu fit-Tirol sa mis-seklu 12. F'ċerti reġjuni tal-Alpi fejn kienet tiġi pprattikata l-kondiviżjoni ugwali tal-irziezet bejn il-benefiċjarji, il-bdiewa ż-żgħar kienu jrabbu l-mogħoż sabiex ikollhom il-ħalib meħtieġ fl-irziezet li kienu jinsabu fil-wied.
            4.   Deskrizzjoni
            
            4.1.   Deskrizzjoni tal-prodott li għalih japplika l-isem imsemmi fil-punt 1, b'indikazzjoni tal-karatteristiki fiżiċi, kimiċi, mikrobijoloġiċi jew organolettiċi ewlenin tiegħu li juru l-karattru speċifiku tal-prodott (l-Artikolu 7(2) ta' dan ir-Regolament)
            
            Ħalib tal-mogħoż li huwa konformi mal-leġiżlazzjoni fis-seħħ.
            4.2.   Deskrizzjoni tal-metodu ta' produzzjoni tal-prodott li għalih japplika l-isem fil-punt 1 li l-produtturi jridu jsegwu inkluż, fejn xieraq, in-natura u l-karatteristiki tal-materja prima jew l-ingredjenti użati, u l-metodu li permezz tiegħu jiġi ppreparat il-prodott (l-Artikolu 7(2) ta' dan ir-Regolament)
            
            Il-ħalib tal-mogħoż tat-tip “Heumilch” huwa prodott b'mod tradizzjonali b'konformità mal-“Heumilchregulativ” (regoli dwar il-produzzjoni tal-ħalib tat-tip “Heumilch”). Dan it-tip ta' ħalib huwa kkaratterizzat mill-projbizzjoni tal-foraġġ iffermentat, bħall-foraġġ insilat, u mill-projbizzjoni tal-użu ta' annimali u ta' għalf li jridu jiġu identifikati bħala annimali u għalf ġenetikament modifikati skont il-leġiżlazzjoni fis-seħħ.
            
               “Heumilchregulativ”
            
            Il-ħalib tal-mogħoż tat-tip “Heumilch” huwa ħalib tal-mogħoż prodott minn azjendi agrikoli li jkunu ntrabtu li jħarsu l-kriterji li ġejjin: l-użu ta' annimali u ta' għalf li jridu jiġu identifikati bħala annimali u għalf ġenetikament modifikati skont il-leġiżlazzjoni fis-seħħ huwa pprojbit.
            L-azjenda agrikola kollha trid titmexxa skont ir-regoli tal-produzzjoni tal-ħalib tat-tip “Heumilch”.
            
               Għalf awtorizzat
            
            
                        —
                     
                     
                        L-alimentazzjoni tal-annimali hija magħmula essenzjalment minn ħaxix frisk u minn pjanti leguminużi fil-perjodu tal-foraġġ aħdar u minn ħuxlief fil-perjodu tal-foraġġ tax-xitwa.
                     
                  
                        —
                     
                     
                        It-tipi ta' għalf oħxon li jistgħu jintużaw bħala suppliment huma l-kolza, il-qamħirrum u s-segala għall-għalf, il-pitravi għall-għalf, kif ukoll il-gerbub tal-ħuxlief, tan-nefel u tal-qamħirrum u tipi simili ta' għalf.
                     
                  
                        —
                     
                     
                        Tal-inqas 75 % mill-għalf niexef kollu li l-annimali jingħataw kull sena jrid ikun għalf oħxon.
                     
                  
                        —
                     
                     
                        Bħala ċereali jistgħu jintużaw il-qamħ, ix-xgħir, il-ħafur, it-tritikal, is-segala u l-qamħirrum jew fil-forma kummerċjali konvenzjonali tagħhom, jew inkella mħallta ma' minerali (granza, gerbub, eċċ.).
                     
                  
                        —
                     
                     
                        Il-ful, il-piżelli għall-għalf, il-frott żejtni u d-dqiq oħxon u/jew il-pasta tal-estrazzjoni huma awtorizzati wkoll.
                     
                  
               Għalf ipprojbit
            
            
                        —
                     
                     
                        L-użu tal-foraġġ insilat (għalf iffermentat) u tal-ħuxlief umduż jew iffermentat bħala għalf huwa pprojbit.
                     
                  
                        —
                     
                     
                        L-annimali ma għandhomx jingħalfu bil-prodotti sekondarji tal-birreriji, tad-distilleriji u tal-fabbriki tas-sidru, jew bi prodotti sekondarji oħrajn tal-industrija alimentari, bħall-fond u l-iskart tal-birreriji jew il-polpa umduża. Eċċezzjoni: il-polpa diżidratata u l-melassa li huma prodotti sekondarji tal-produzzjoni taz-zokkor u l-għalf tal-proteini li joħroġ mill-ipproċessar taċ-ċereali, fil-forma niexfa tiegħu.
                     
                  
                        —
                     
                     
                        L-annimali tas-sess femminili ma għandhom jingħataw l-ebda għalf umduż.
                     
                  
                        —
                     
                     
                        L-annimali ma għandhom jingħataw l-ebda għalf li jkun ġej mill-annimali (bħall-ħalib, ix-xorrox, id-dqiq mill-karkassi, eċċ.), ħlief għall-annimali ż-żgħar li jistgħu jingħataw il-ħalib u x-xorrox.
                     
                  
                        —
                     
                     
                        L-annimali ma għandhom jingħataw l-ebda skart tal-ġonna u tal-frott, bħall-patata u l-urea.
                     
                  
               Regoli dwar il-fertilizzazzjoni
            
            
                        —
                     
                     
                        Fir-raba' kollu tagħhom, il-fornituri tal-ħalib ma għandhom jużaw l-ebda ħama tad-drenaġġ, prodott tal-ħama tad-drenaġġ jew kompost li jkun ġej minn impjanti muniċipali tat-trattament tal-ilma mormi, minbarra l-kompost ekoloġiku.
                     
                  
                        —
                     
                     
                        Il-fornituri tal-ħalib iridu jistennew tal-inqas tliet ġimgħat minn meta jinxtered id-demel tal-bhejjem biex jużaw il-foraġġ miksub mir-raba' tal-foraġġ kollu tagħhom.
                     
                  
               L-użu ta' awżiljajri kimiċi
            
            
                        —
                     
                     
                        Fir-raba' tal-foraġġ kollu tal-fornituri tal-ħalib, il-prodotti kimiċi fitosanitarji sintetiċi jistgħu jintużaw biss b'mod selettiv u mmirat, taħt is-superviżjoni ta' konsulenti agrikoli esperti.
                     
                  
                        —
                     
                     
                        L-użu ta' sustanzi bil-bexx awtorizzati kontra d-dubbien fil-bini fejn jinżammu l-bhejjem tal-ħalib huwa possibbli biss meta fih ma jkunx hemm il-bhejjem tas-sess femminili.
                     
                  
               Skadenzi li jridu jiġu rispettati għall-kunsinna tal-ħalib
            
            
                        —
                     
                     
                        Il-ħalib jista' jibda jitqassam bħala ħalib tal-mogħoż tat-tip “Heumilch” minn għaxart ijiem wara t-twelid.
                     
                  
                        —
                     
                     
                        Fil-każ tal-mogħoż li jkunu ngħalfu bil-foraġġ insilat (foraġġ iffermentat), irid jgħaddi perjodu ta' stennija ta' mill-inqas 14-il jum.
                     
                  
                        —
                     
                     
                        Fil-każ ta' annimali tal-Alpi li jkunu ngħalfu bil-foraġġ insilat (foraġġ iffermentat) fir-razzett fejn ikunu qed jitrabbew, dawn iridu jingħalfu b'għalf li ma jkunx jinkludi l-foraġġ insilat għal 14-il jum qabel ma jittellgħu jirgħu fil-mergħat tal-Alpi, jew inkella l-ħalib tagħhom jista' jibda jintuża bħala ħalib tal-mogħoż tat-tip “Heumilch” biss wara li jkunu qattgħu 14-il jum fir-reġjun tal-Alpi (fl-unità ta' produzzjoni tal-ħalib tal-mogħoż tat-tip “Heumilch” li tappartjeni lill-istess razzett). Fil-mergħat fir-reġjun tal-Alpi, la jista' jiġi prodott il-foraġġ insilat u l-annimali lanqas ma jistgħu jingħalfu bih.
                     
                  
               Projbizzjoni tal-ikel u l-għalf ġenetikament modifikati
            
            
                        —
                     
                     
                        Sabiex jinżamm il-karattru tradizzjonali tal-ħalib tal-mogħoż tat-tip “Heumilch”, ma jistgħux jintużaw annimali u għalf li jridu jiġu identifikati bħala annimali u għalf ġenetikament modifikati skont il-leġiżlazzjoni fis-seħħ.
                     
                  
               Dispożizzjonijiet oħra
            
            
                        —
                     
                     
                        La jista' jiġi prodott u lanqas maħżun il-foraġġ insilat (foraġġ iffermentat).
                     
                  
                        —
                     
                     
                        La jistgħu jiġu prodotti u lanqas maħżuna l-balal tondi ta' kull tip imkebbin fil-plastik irqiq.
                     
                  
                        —
                     
                     
                        Ma jista' jiġi prodott l-ebda ħuxlief umduż jew ħuxlief iffermentat.
                     
                  4.3.   Deskrizzjoni tal-elementi essenzjali li jistabbilixxu l-karattru tradizzjonali tal-prodott (l-Artikolu 7(2) ta' dan ir-Regolament)
            
            Il-ħalib tal-mogħoż tat-tip “Heumilch” ivarja mill-ħalib tal-mogħoż standard minħabba l-kundizzjonijiet tal-produzzjoni tiegħu rregolati mill-“Heumilchregulativ” (regoli dwar il-produzzjoni tal-ħalib tat-tip “Heumilch”), spjegati fil-punt 4.2.